|  |
| --- |
| PATVIRTINTA |
| Klaipėdos miesto savivaldybės administracijos |
| Direktoriaus 2021 m. gruodžio 20 d.  |
| įsakymu Nr. AD1-1483 |

**KLAIPĖDOJE KURIANČIŲ TEATRALŲ APDOVANOJIMŲ „PADĖKOS KAUKĖ“ NUOSTATAI**

**I SKYRIUS**

**BENDROSIOS NUOSTATOS**

1. Klaipėdoje kuriančių teatralų apdovanojimų „Padėkos kaukė“ nuostatai reglamentuoja Klaipėdoje kuriančių teatralų apdovanojimų formą (regalijas), finansavimo šaltinius ir apdovanojimų skyrimo tvarką.

2. Apdovanojimus skiria Klaipėdos miesto savivaldybės administracija.

3. Apdovanojimai finansuojami iš Klaipėdos miesto savivaldybės Kultūros plėtros programai skirtų asignavimų.

4. Apdovanojimų suteikimo procedūrą organizuoja Savivaldybės administracijos Kultūros skyrius (toliau – Kultūros skyrius).

**II SKYRIUS**

**Apdovanojimų forma**

5. Apdovanojimų regalijos – „Padėkos kaukės“ bei raštai, patvirtinantys jų suteikimą.

6. „Padėkos kaukės“ įteikiamos specialios ceremonijos metu Tarptautinės teatro dienos proga.

7. Kiekvienais metais skiriama ne daugiau kaip penkios „Padėkos kaukės“.

**III SKYRIUS**

**APDOVANOJIMŲ PASKIRTIS**

8. „Padėkos kaukėmis“ įvertinami Klaipėdoje kuriančių teatralų praėjusių kalendorinių metų pasiekimai bei reikšmingiausi darbai.

9. „Padėkos kaukėmis“ gali būti apdovanojami profesionaliojo scenos meno srities kūrėjai, tyrėjai ir kiti meno srities darbuotojai: režisieriai, dramaturgai, scenografai, kostiumų ir grimo dailininkai, šviesų dailininkai, vaizdo įrašo menininkai, choreografai, kompozitoriai ir muzikos atlikėjai, dirigentai, aktoriai, šokėjai, baleto artistai, operos, operetės, miuziklo atlikėjai, scenos meno istorikai, teoretikai, profesionaliojo scenos meno vertintojai ar kūrybinės grupės. Kasmet gali būti suteikiama viena „Padėkos kaukė“ už nuopelnus teatro menui.

**IV SKYRIUS**

**NOMINANTŲ SIŪLYMO TVARKA**

1. Kvietimas teikti siūlymus apdovanojimui gauti skelbiamas kasmet, dokumentus teikiant ne vėliau kaip iki ateinančių metų sausio 31 d. Dokumentai priimami ne trumpiau kaip 20 darbo dienų. Kvietimas skelbiamas Savivaldybės interneto svetainėje [www.klaipeda.lt](http://www.klaipeda.lt) ir regioninėje spaudoje.
2. Siūlymus teikti gali profesionaliojo ir mėgėjų scenos meno įstaigos, asociacijos bei organizacijos, profesionaliojo scenos meno vertintojai. Viena organizacija gali pateikit ne daugiau, kaip 5 siūlymus. Siūlomi scenos meno kūriniai turi būti parodyti viešai praėjusiais kalendoriniais metais. Pasiūlymo pateikimo forma tvirtinama Savivaldybės administracijos direktoriaus įsakymu.
3. Teikiant siūlymą pateikiama: siūlymą teikiančios organizacijos pavadinimas, teikėjo kontaktiniai duomenys, siūlymai nominacijai / nominacijoms argumentai dėl siūlymų bei kiti patvirtintoje formoje nurodyti duomenys. Išskyrus siūlymus suteikti ‚Padėkos kaukę“ už nuopelnus teatro menui, tokie siūlymai pateikiami laisva forma, nurodant kandidato vardą, pavardę, pateikiant gyvenimo ir veiklos pasiekimų aprašymus.
4. Siūlymai iki kvietime nurodyto termino pabaigos turi būti pateikti Savivaldybės administracijai vienu iš nurodytų būdų:
	1. tiesiogiai arba naudojantis pašto pasiuntinių teikiamomis paslaugomis pateikti Kultūros skyriui;
	2. naudojantis nacionaline elektroninių pranešimų ir elektroninių dokumentų pristatymo fiziniams ir juridiniams asmenims sistema „E. pristatymas“ (toliau – E. pristatymo sistema).
5. Siūlymus registruoja ir siūlymų suvestinę rengia Kultūros skyriaus valstybės tarnautojas. Siūlymų suvestinė teikiama komisijos nariams susipažinti ne vėliau, kaip likus 5 darbo dienoms iki pirmojo komisijos posėdžio.

**V SKYRIUS**

**VERTINIMO KOMISIJOS SUDARYMAS IR DARBO TVARKA**

14. Vertinimo komisija (toliau – Komisija) sudaroma iš 7 narių: 2 teatrologai, 1 muzikologas, 1 dailėtyrininkas, 1 šokio specialistas ir 2 kompetentingi kultūros ir meno specialistai.

15. Kvietimas siūlyti kandidatus tapti Komisijos nariais ir pasiūlymo pateikimo forma skelbiama Klaipėdos miesto savivaldybės interneto svetainėje, regioninėje spaudoje. Siūlymai teikiami ne trumpiau nei 10 darbo dienų. Kandidatus gali siūlyti Klaipėdoje veikiančios biudžetinės ir nevyriausybinės kultūros įstaigos, kultūros ir meno kūrėjai.

16. Komisijos sudėtį tvirtina Klaipėdos miesto savivaldybės administracijos direktorius, atsižvelgdamas į Komisijos sudarymo darbo grupės, susidedančios iš dviejų Kultūros ir meno tarybos narių, dviejų Kultūros skyriaus valstybės tarnautojų ir kadenciją baigiančios vertinimo komisijos vieno atstovo, siūlymus.

17. Komisijos darbo kadencija – 4 metai. Komisijos narys negali komisijos darbe dalyvauti ilgiau nei dvi kadencijas iš eilės.

18. Komisija iš savo narių balsų dauguma išsirenka pirmininką.

19. Komisijos posėdis laikomas teisėtu, jei jame dalyvauja daugiau kaip pusė jos narių.

20. Komisijos narys negali pretenduoti į apdovanojimą.

21. Komisijos darbą techniškai aptarnauja Kultūros skyrius, posėdžius protokoluoja šio skyriaus darbuotojas, nesantis komisijos nariu. Komisijos posėdžiai nėra vieši. Komisijos posėdžiai vyksta Klaipėdos miesto savivaldybės administracijoje arba nuotoliniu būdu naudojantis viešai prieinamomis elektroninėmis ryšio priemonėmis.

22. Komisija, vertindama pretendentus ir jų darbus, laikosi šių kriterijų:

22.1. profesinio meistriškumo pasiekimai;

22.2. išliekamosios meninės vertės sukūrimas;

22.3. novatoriškumas ir šiuolaikiškumas.

**VI SKYRIUS**

 **APDOVANOJIMŲ SUTEIKIMO TVARKA**

23. Sprendimą dėl apdovanojamųjų priima Komisija balsuodama. Balsuojama tol, kol išrenkami penki nominantai arba Komisija argumentuotai nusprendžia tais metais atrinkti mažiau, nei penkis nominantus.

24. Pirmojo komisijos posėdžio metu Komisija priima sprendimą dėl balsavimo būdo (slaptas arba įprastinis balsavimas):

24.1. Įprastinis balsavimas – sprendimas priimamas paprasta balsų dauguma, balsams pasiskirsčius po lygiai lemia pirmininko balsas

24.2. Slaptas balsavimas – slaptai balsuojama balsavimo biuleteniais, kuriuos Kultūros skyriaus valstybės tarnautojas antspauduoja ir išduoda komisijos nariams. Komisijos nariai pasirašo balsavimo biuletenių išdavimo lape. Slapto balsavimo metu balsavimo vietoje turi būti vieta slaptam balsavimui ir balsadėžė. Negaliojančiais pripažįstami neužpildyti ar neantspauduoti balsavimo biuleteniai, taip pat balsavimo biuleteniai, kuriuose nepažymėtas nė vienas nominantas ar pažymėta daugiau nei buvo susitarta nominantų, taip pat tie, kuriuose neįmanoma nustatyti balsavusiojo valios. Biuletenius negaliojančiais pripažįsta, slapto balsavimo rezultatus skaičiuoja ir skelbia Kultūros skyriaus valstybės tarnautojas.

25. Komisija nutarimą dėl nominantų teikia Klaipėdos miesto savivaldybės administracijos direktoriui, kuris įsakymu skiria apdovanojimus. Įsakymas viešinamas Savivaldybės interneto svetainėje [www.klaipeda.lt](http://www.klaipeda.lt).

**VII SKYRIUS**

**BAIGIAMOSIOS NUOSTATOS**

26. Apdovanojimų teikimo ceremoniją organizuoja Kultūros skyrius.

27. Jeigu asmuo, kuriam suteikiama „Padėkos kaukės“ nominacija, miršta, nespėjęs jos gauti, arba ji yra paskirta už nuopelnus po mirties, apdovanojimas perduodamas šeimos nariams arba artimiems giminaičiams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_